»Aarhus Letbane har låst sig fast på tog med udenlandsk standardindretning og kan ikke se det anderledes. Det er uhensigtsmæssigt, fordi udlandet ikke deler den danske cykelkultur med os.«

Sådan siger Uffe Palludan, som er tidligere DSB-ansat, fremtidsforsker og forfatter bag bogen 'DSB af sporet' fra 2014. I hans øjne misser Aarhus Letbane et stort passagerpotentiale ved ikke at designe specielt til cykelmedtagning.

»Den kommende letbane er ikke meget anderledes end de tidligere sporvogne. Og det står i kontrast til, at man både i Berlin og Bergen har taget højde for, at cykler kan medtages,« fortæller han.

Som ing.dk tidligere har skrevet, har København de seneste fem år haft succes med gratis cykelmedtagning, og i dag medtager næsten hver tiende passager på S-togs-nettet en cykel. Cykelmedtagning har derfor fået DSB til at afsætte mere kapacitet til cykler.

Lav en cykelvogn

Uffe Palludan foreslår, at letbanens tog allerede fra starten indrettes til cykelmedtagning. Det vil skabe kombi-trafik, hvor passagerer kan cykle til stationen, tage cyklen med og cykle videre i den anden ende.

Letbanens option om længere tog Korte tog til Aarhus bymidte:

Passagerer: 224

Længdedesign: 32 m

Option: forlænges til 42 m

Nuværende perronlængde: 42 m Lange tog til Odder og Grenåbanen:

Passagerer: 266

Længdedesign: 39 m

Option: forlænges til 52 m

Nuværende perronlængde: 80 m

I praksis svarer Uffe Palludans forslag til, at letbanens tog forlænges med en ekstra togvogn, som er specialdesignet til cykler. Togvognen skal kunne medtage cykler uden at irritere andre passagerer på perronen eller i toget.

Uffe Palludan er overbevist om, at en sådan løsning vil resultere i flere passagerer, som kan være med til at finansiere den ekstra vogn. Primært fordi cyklerne giver adgang et større opland, som kan bruge letbanen.

Den særlige cykel-kollektive vogn vil tiltrække folk, som i forvejen cykler hele vejen, samt bilister, mener Uffe Palludan.

Forslaget er ikke nyt. Uffe Palludan advokerede allerede i 2011 over for Aarhus Letbane for en cykelstrategi på den kommende letbane, da han til dele af Aarhus Letbane sendte et oplæg med titlen 'Samspil mellem cykler- og letbanetrafik'.

Eksempler på Uffe Palludans forslag

* særskilte cykelvogne

* særskilte perronafsnit

* specialbyggede brede dørpartier

* cykeladgang fra modsat perron

* særskilte cykeltog

'Ideen er at skabe og udnytte den synergi, der vil opstå ved at integrere banetrafik og den unikke danske cykeltrafik, der i dag inspirerer cykelplanlæggere over hele verden,' skrev Uffe Palludan i 2011 og tilbød i oplægget at holde en visionsworkshop.

Aarhus Letbane: Vi fokuserer på siddepladser

»Umiddelbart er det meget sympatisk at ville gøre en ekstra indsats for cyklisterne,« siger Claus Rehfeld, som er direktør for Aarhus Letbane, der ikke kender til visionsoplægget fra Uffe Palludan:

»I Aarhus har vi valgt at prioritere siddepladser til de rejsende – særligt på de lange strækninger. At indrette yderligere rum forbeholdt cykler på de indkøbte tog vil reducere antallet af siddepladser.«

En cykel optager pladsen for 2-3 ekstra passagerer, og det er derfor pladskrævende at gøre plads til cykler, fremhæver Claus Rehfeld. Han understreger, at de to typer tog er indkøbt til forskellige behov:

Et kortere tog til bymidten, hvor fleksplads giver adgang for barnevogne, kørestole og cykler og mere fleksibilitet for ind og udstigning, og et længere tog til de lange strækninger, hvor flere stole giver adgang til siddepladser, men hvor der også er fleksplads.

Aarhus Letbane har indkøbt to typer tog. Øverst et 39 meter langt tog, som skal køre på de længere strækninger. Nederst et 32 meter langt tog til Aarhus bymidte. (Kilde: Aarhus Letbane) Illustration: Kilde: Aarhus Letbane

Folks adfærd vil vise os vejen

»Nu fokuserer vi på at komme i drift. Så må fremtiden vise, om der bliver behov for at udvide letbanetogene i Aarhus, og om der er plads til cykler eller siddepladser«, siger Claus Rehfeld.

»Vi ved eksempelvis ikke, hvordan mønstret ser ud omkring Skejby Sygehus, som forventer 9.000 mennesker hver eneste dag. Hvor vil de ansatte bosætte sig? Og hvordan handler de? Hvad bliver reaktionsmønstret? Er det cykelplads, de efterspørger?«

Kort om Uffe Palludan

1984 Økonom i DSB

1986 Fuldmægtig, Finansministeriet

1988 Forskningschef, Instituttet for Fremtidsforskning

2007 Etablerer Palludan Fremtidsforskning

2014 Forfatter af bogen 'DSB af sporet'

2015 Forfatter af bogen 'DSB tilbage på sporet'

Derfor vil justeringer med hensyn til køreplaner og passagerregler sandsynligvis komme på tale, *efter *at toget er kommet i drift, forklarer Claus Rehfeld.

Cykelvogne kan blive en realitet

Ideen om dedikerede cykelvogne er dog ikke for sent.

Claus Rehfeld fra Aarhus Letbane fortæller, at: »Aarhus Letbanes kontrakt med ASAL-konsortiet indeholder en option om at tilkøbe ekstra moduler og dermed forlænge letbanevognene, hvis der bliver behov for det. «

Letbanens togsæt kan derfor alle laves 10-13 meter længere, og det kan perroner på både nyetablerede og eksisterende stationer godt håndtere.

»Det er et valg, om man vil tilkøbe et ekstra modul til letbanetogene i Aarhus forbeholdt cyklister. Et ekstra modul kan også bruges til ekstra siddeplader.«